# A szerzőről

Dr. Závoti Józsefné dr. Menner Julianna
egyetemi docens (Miskolc, 1953)

A Gyógypedagógiai Tanárképző Főiskolán oligofrén- és logopédia szakon végzett. 1975-ben kezdte meg Sopronban logopédiai tevékenységét, több évtizedes gyógypedagógiai munkájában a logopédia terén a gyermekek és felnőttek beszédrendellenességeinél a hagyományos és az innovatív módszereket alkalmazta.

Az ELTE Speciális pedagógia tanár diplomát követően doktori (PhD) fokozatot szerzett a fogyatékossággal élő emberek képzettsége és munkalehetősége témában summa cum laude minősítéssel.

Szakmai tudását a hittudományi területen szerzett diplomával egészítette ki.

Országos szinten az elsők között a logopédiai terápiák komplexitását hangoztatta a beszéd, a részképesség, a mozgásfejlesztés (lovasterápia, Ayres-terápia) ötvözésével.

Logopédiai szaktanácsadóként erősítette a logopédia elméleti és gyakorlati újításainak megismertetését, számtalan továbbképzés és konferencia szervezője.

A jó ügyért elkötelezett szakemberekkel az együttműködés hatékonyságára épített és épít, melynek bizonyítéka az óvodákban, iskolákban történő fejlesztőpedagógiai és logopédiai tevékenység elismerése, valamint több tanulmánykötet szerkesztése.

1994-től alkalmazzák oktatóként a Soproni Egyetem jogelőd intézményeiben, ahol a fejlődő és szélesedő szakokhoz számos tantárgyat, több továbbképzési és szakképzési programot dolgozott ki a fogyatékosságtudomány, a gyógypedagógia, a fejlesztőpedagógia, logopédia és egyéb segítő szakma terén.

Kutatási területe a tanulási zavar prevenciója, korrekciója, melyet több évtizedes logopédiai gyakorlattal támaszt alá, valamint a társadalmi szintű befogadás lehetőségei a fogyatékossággal küzdők számára a felsőoktatás és a foglalkoztatás terén. Publikációi e témákat ölelik fel.

Több szakmai és civilszervezet tagja, melynek ethosza a segítés.

Munkáját több egyetemi kitüntetés, valamint a Magyar Köztársaság Ezüst Érdemkereszttel és az ITM Trefort Ágoston-díjjal ismerte el.

A tananyagra így hivatkozzon: Ambrus Attila József (szerk.): Závoti Józsefné: A fejlesztőpedagógia alapjai. Soproni Egyetem Kiadó, Sopron, 2023
A szerkesztés lezárva: 2023. április 1. | Licenc: CC BY-NC-ND 4.0, Nevezd meg! – Ne add el! – Ne változtasd!
ISBN (html) 978-963-334-476-7 | ISBN (pdf) 978-963-334-475-0 | DOI 10.35511/978-963-334-475-0